text: ДИРЕКТИВА 2014/43/ЕС НА КОМИСИЯТА
  от 18 март 2014 година
  за изменение на приложения I, II и III към Директива 2000/25/ЕО на Европейския парламент и на Съвета относно мерките, които следва да бъдат предприети срещу емисиите от газообразни и прахообразни замърсяващи околната среда вещества от двигателите, предназначени за задвижване на селскостопански и горски трактори
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2000/25/ЕО на Европейския парламент и на Съвета от 22 май 2000 г. относно мерките, които следва да бъдат предприети срещу емисиите от газообразни и прахообразни замърсяващи околната среда вещества от двигателите, предназначени за задвижване на селскостопански и горски трактори, и за изменение на Директива 74/150/ЕИО на Съвета (1), и по-специално член 7 от нея,
  като има предвид, че:
  (1)
  С Директива 2000/25/ЕО се определят пределните стойности за емисиите на газообразни и прахови замърсяващи вещества, които следва да се прилагат в последователни етапи, и процедурата на изпитване за двигатели с вътрешно горене, предназначени за задвижване на селскостопански и горски трактори, въз основа на разпоредбите на Директива 97/68/ЕО на Европейския парламент и на Съвета от 16 декември 1997 г. за сближаване законодателствата на държавите членки във връзка с мерките за ограничаване емисиите на газообразни и прахообразни замърсители от двигатели с вътрешно горене, инсталирани в извънпътна подвижна техника (2).
  (2)
  Техническият прогрес налага бързо привеждане в съответствие на техническите изисквания, установени в приложенията към Директива 97/68/ЕО, поради което тази директива беше изменена неколкократно. Затова е необходимо Директива 2000/25/ЕО да се приведе в съответствие с разпоредбите на директива 97/68/ЕО и нейните изменения.
  (3)
  Приложение XII към Директива 97/68/ЕО бе изменено с Директива 2012/46/ЕС на Комисията (3), за да бъдат въведени нови алтернативни одобрения на типа в съответствие с адаптациите към техническия прогрес на равнище ИКЕ на ООН, както и за да се осигури хармонизация на международно равнище на алтернативните процедури за одобряване на типа. Затова такива разпоредби за алтернативни одобрения на типа следва да бъдат въведени в Директива 2000/25/ЕО. Освен това е необходимо да се актуализират позоваванията на правила № 49 и № 96 на Икономическата комисия за Европа на Обединените нации (ИКЕ на ООН), за да гарантира, че те съответстват на измененията на Директива 97/68/ЕО по отношение на признаването на алтернативни одобрения на типа на двигатели, предназначени за задвижване на селскостопански и горски трактори.
  (4)
  Поради това приложения I, II и III към Директива 2000/25/ЕО следва да бъдат съответно изменени.
  (5)
  Мерките, предвидени в настоящата директива, са в съответствие със становището на Комитета, създаден с член 20 от Директива 2003/37/ЕО,
  ПРИЕ НАСТОЯЩАТА ДИРЕКТИВА:
  Член 1
  Приложения I, II и III към Директива 2000/25/ЕО се изменят в съответствие с приложението към настоящата директива.
  Член 2
  1. Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 1 януари 2015 г. Те незабавно информират Комисията за това.
  Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
  2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
  Член 3
  Настоящата директива влиза в сила на двадесетия ден след публикуването ѝ в Официален вестник на Европейския съюз.
  Член 4
  Адресати на настоящата директива са държавите членки.
  Съставено в Брюксел на 18 март 2014 година.